പാക് പരിശീലനം നേടിയ സംഘത്തിലെ ഒരു ഭീകരന് കൂടി അറസ്റ്റില് സാക്കിര് പിടിയിലായത് മുംബൈയില് നിന്ന് മുംബൈ : പാകിസ്താനില് നിന്നും പരിശീലനം ലഭിച്ച സംഘത്തിലെ ഒരു ഭീകരന് കൂടി അറസ്റ്റില്. സാക്കിര് എന്ന ഭീകരനെയാണ് മുംബൈ ഭീകര വിരുദ്ധ സ്ക്വാഡ് അറസ്റ്റ് ചെയ്തത്. ഇന്ന് രാവിലെ മുംബൈയിലെ ജോഗേഷ്വാരിയില് നിന്നുമാണ് ഇയാളെ പിടികൂടിയതെന്ന് ഭീകര വിരുദ്ധ സ്ക്വാഡ് അറിയിച്ചു. കേസില് നേരത്തെ അറസ്റ്റിലായവരില് നിന്നും ലഭിച്ച വിവരങ്ങളുടെ അടിസ്ഥാനത്തിലാണ് സാക്കിറിനെ അറസ്റ്റ് ചെയ്തത്. അന്വേഷണത്തിനിടെ സാക്കിര് മുംബൈയിലുള്ളതായി പ്രതികളിലൊരാളായ സമീര് കാലിയ അന്വേഷണ സംഘത്തിന് മൊഴി നല്കിയിരുന്നു. ഇതിന്റെ അടിസ്ഥാനത്തിലാണ് പിടികൂടിയത്. സമീര് കാലിയയോട് ആയുധങ്ങളും സ്ഫോടക വസ്തുക്കളും മുംബൈയില് എത്തിക്കാന് സാക്കിര് ആവശ്യപ്പെട്ടിരുന്നു. ഇതിനുള്ള ശ്രമങ്ങള് നടക്കുന്നതിനിടെയാണ് സംഘത്തെ ഡല്ഹി പോലീസ് പ്രത്യേക സംഘം അറസ്റ്റ് ചെയ്തത്. അതേസമയം പ്രതികളെ വിശദമായി ചോദ്യം ചെയ്തുവരികയാണ്. ഇവരില് നിന്നും കൂടുതല് നിര്ണായക വിവരങ്ങള് ലഭിക്കാനുണ്ടെന്നാണ് അന്വേഷണ സംഘം പറയുന്നത്.